**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ՍԵՊՏԵՄԲԵՐԻ 10-Ի N 1500-Ա ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

**1․ Իրավական ակտի ընդունման անհրաժեշտությունը.**

«Հայաստանի Հանրապետության կառավարության 2020 թվականի սեպտեմբերի 10-ի թիվ 1500-Ա որոշման մեջ փոփոխություն կատարելու մասին» Հայաստանի Հանրապետության կառավարության որոշման նախագծի ընդունմանանհրաժեշտությունը պայմանավորված է Կոռուպցիայի կանխարգելման հանձնաժողովում (այսուհետ՝ Հանձնաժողով) կառուցվածքային փոփոխություններ իրականացնելու անհրաժեշտությամբ, ինչի արդյունքում կապահովվի Հանձնաժողովի բնականոն, անխափան և արդյունավետ գործունեությունը:

**2․ Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, Հայաստանի Հանրապետության հակակոռուպցիոն ռազմավարության և դրա իրականացման 2019-2022 թվականների միջոցառումների ծրագիր.**

Նախագծի ընդունումը բխում է Հայաստանի Հանրապետության կառավարության 2021-2026 թվականների ծրագրի «**5.5 ԿՈՌՈՒՊՑԻԱՅԻ ԴԵՄ ՊԱՅՔԱՐ» վերտառությամբ բաժնի պահանջներից, որոնց համաձայն՝** Կառավարությունը շարունակելու է աջակցել Հանձնաժողովին իր գործառույթներն արդյունավետ իրականացնելու նպատակով՝ օրենսդրության զարգացման, անհրաժեշտ գործիքակազմի և նյութատեխնիկական պահանջների բավարարման հարցերում։

**3․ Ընթացիկ իրավիճակը և խնդիրները.**

Հայաստանի Հանրապետության կառավարության 2020 թվականի սեպտեմբերի 10-ի N 1500-Ա որոշմամբ սահմանված են Հանձնաժողովի կառուցվածքային ստորաբաժանումների աշխատողների քանակը և հաստիքացուցակը։ Ներկայում առկա են մի շարք խնդիրներ, որոնց լուծումը ենթադրում է հաստիքային միավորների ստեղծում, վերաբաշխում, վերակազմավորում:

**4․ Առաջարկվող կարգավորման բնույթը.**

Նախագծով առաջարկվում է ծառայողական անհրաժեշտությունից և Հանձնաժողովի աշխատակիցների տեղափոխության կարիքներից ելնելով՝ ցանցային ադմինիստրատորի հատկացված երկու հաստիքային միավորի փոխարեն սահմանել մեկը, իսկ մյուս մեկ հաստիքային միավորը փոխարինել վարորդի հաստիքային միավորով:

Մասնավորապես, վարորդի հաստիքի անհրաժեշտությունը կայանում է նրանում, որ Հանձնաժողովին կցվել է ծառայողական մեքենա, որը պահպանվել է մինչև այժմ, սակայն հաշվի առնելով Հանձնաժողովի հաստիքների սղությունը՝ Հանձնաժողովը հրաժարվել է ծառայողական մեքենան օգտագործելուց, որպեսզի վարորդի հաստիքը, Հանձնաժողովի կարիքներից ելնելով, փոխարինվի այլ մասնագիտական գործառույթ իրականացնող հաստիքի հետ:

Հանձնաժողովի լիազորություններից ելնելով՝ 2022 թվականի համար պլանավորված են մարզային և միջգերատեսչական տարբեր բնույթի այցեր, և տրանսպորտային ապահովվածության տեսանկյունից անհրաժեշտություն է առաջացել օգտագործել ծառայողական մեքենան և համալրել վարորդի հաստիքը:

Այսպիսով, սույն նախագծով առաջարկվող փոփոխությամբ **կիրականացվի ընդամենը 1 հաստիքի փոխարինում:**

**5․ Նախագծի ընդունման կապակցությամբ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Սույն նախագծի ընդունմամբ չի առաջանում տարեկան լրացուցիչ ֆինանսական միջոցների անհրաժեշտություն: Հանձնաժողովի ցանցային ադմինիստրատորի հաստիքը վարորդի հաստիքով փոխարինելու դեպքում աշխատանքի վարձատրության գծով ՀՀ պետական բյուջեից կպահանջվի տարեկան շուրջ **825,427 դրամի** ֆինանսավորման անհրաժեշտություն: Ծախսերի հաշվարկի մանրամասները ներկայացվում են ստորև աղյուսակում՝ 6-ամսյա կտրվածքով.

Քաղաքացիական աշխատանք կատարող 1 հաստիք՝

|  |  |  |  |  |  |  |
| --- | --- | --- | --- | --- | --- | --- |
| Քաղաքացիական աշխատանք կատարող և տեխնիկական սպասարկում իրականացնող անձինք | Հաստիքների քանակ | Պաշտոնական դրույքաչափ | Ամսական աշխատավարձ | Ընդամենը աշխատավարձ | Պարգևատրում | Ընդամենը |
| Վարորդ | 1 | 105824 | 105,824 | 634,944 | 190,483 | 825,427 |
| **Ընդամենը** | **1** |  |  | **634,944** | **190,483** | **825,427** |

**6․ Նախագծի մշակման ընթացքում ներգրավված ինստիտուտները և անձինք.**

Նախագիծը մշակվել է Կոռուպցիայի կանխարգելման հանձնաժողովի կողմից։ Միևնույն ժամանակ, 2021 թվականի սեպտեմբեր-դեկտեմբեր ամիսների ընթացքում (ՄԱԿ-ի զարգացման գրասենյակ) ՄԱԿԶԳ-ի հետ համագործակցության արդյունքում իրականացվել է Հանձնաժողովի գործառութային վերլուծություն, որի արդյունքում մանրամասն ուսումնասիրվել են իրականացվող գործառույթները, դրանց համապատասխանությունն օրենսդրությամբ սահմանված պահանջներին, ինչպես նաև կառուցվածքային փոփոխությունների առաջարկություններ են ներկայացվել, որոնք քննարկվել են Հանձնաժողովում և հավանության արժանացել:

**7․ Ակնկալվող արդյունքը.**

Սույն նախագծի ընդունմամբ Հանձնաժողովը հնարավորություն կունենա արդյունավետ իրականացնել հետևյալ խնդիրների լուծմանն ուղղված գործառույթներ.

* Հանձնաժողովի տրանսպորտային միջոցների, Հանձնաժողովի ղեկավար կազմի և անհրաժեշտության դեպքում աշխատակազմի գործուղման, տեղափոխության հարցերի, տրանսպորտային միջոցի ապահովում,
* Հանձնաժողովին կցված տրանսպորտային միջոցի շահագործում: